عبد الرحيم برادة

عبد رحيم برادة (مزيود ف 1938، توفّا ف 20 فبراير 2022) محامي ؤ ناشط حقوقي مغريبي. كان دافع قضائياً على ناشطين سياسيين ديال تيحاد لوطني د لقوات شّعبية ف سّبعينات، ؤ تا على أبراهام السرفاتي ؤ لأمير مولاي هشام لعلوي.

 حياتو 
عبد رّحيم برادة شد دّيپلوم د تاموحاميت ديالو ف 1962، و تخصص ف لقضايا سّياسية. كان عضو ف لجمعية د لمحامين د پاري (fr)، قبل ماينتاقل ل كازا ف 1966. ف لعهد ديال لماليك لحسن تّاني، كان عبد الرحيم بوعبيد قتارح عليه باش يكون وزير د لعدل، ولاكين رفض. معروف عليه بلي كان صديق مقرب من عمر بنجلون و لمهدي بنبركة.

عبد الرحيم برادة خدا شهادة الباكالوريا عام 1956، و من بعد مشى ل باريس باش يقرا القانون، و هنا تلاقى مع المهدي بنبركة و عمر بنجلون، و لتاحق بـ الإتحاد الوطني للقوات الشعبية، اللي غادي يتحوّل من بعد لـ الإتحاد الإشتراكي للقوات الشعبية. ولكن ف مرحلة لاحقة، قرر يبقى منتمي ل قيم اليسار و نضالاتو بلا ما يرتابط تنظيمياً ب أي حزب.

كان من أشهر وأبرز المحامين اللي دافعو على المعارضين و المعتقلين السياسيين فـ ما تعرف بـ سنوات الجمر و الرصاص. ترافع ف عدد كبير ديال القضايا، بحال محاكمة مراكش الكبرى سنة 1971، اللي تتابع فيها 193 ديال لمناضلين د الإتحاد الوطني د لقوات الشعبية، و كانو كثر من 50 محامي مترافعين، منهم عبد الرحيم بوعبيد، عبد الرحمن بن عمر، محمد بوستة و غيرهم.

كان برادة محامي ديال بزاف د المعارضين البارزين، بحال عائلة المنوزي، أبراهام السرفاتي، و سعيدة المنبهي. و كان من اللوالا اللي تبنّاو ملفات الإختفاء القسري، و عتابرها قضيتو الخاصة اللي كرس ليها جزء كبير من حياتو المهنية و النضالية.

 المرافعات ديالو 
كان الراحل عبد الرحيم برادة معروف فحياتو بـ المرافعات القوية والشجاعة ديالو فالمحاكمات السياسية خلال سنوات الرصاص فالسبيعينات، الوقت اللي كان فيه المغرب كيعرف توترات سياسية كبيرة.

وقف برادة يدافع على زعيم اليسار الراديكالي إبراهيم السرفاتي ورفاقو فـ حركة "إلى الأمام" اليسارية، وكذا على مناضلي حركة "23 مارس"، اللي كانو كيطالبو بالإصلاح والتغيير السياسي.

وخلال المحاكمات السياسية الكبرى اللي عرفها المغرب فداك الوقت، كان عندو دور بارز وموقف جريء، خصوصاً فـ محاكمات مراكش الكبرى سنة 1971، اللي توبع فيها 193 متهم بتهمة محاولة قلب النظام.

فهاد المحاكمة، نصب عبد الرحيم برادة راسو ضمن 51 محامي من خيرة رجال القانون فداك الزمن، منهم عبد الرحيم بوعبيد، محمد بوستة، وعبد الرحمن بن عمرو، وكان حضورهم رمز للتضامن مع المعتقلين السياسيين والدفاع على مبادئ العدالة والحرية.

 خدمتو 
فـ سنة 2018 خرج عبد الرحيم برادة كتاب ب لفرانساوية سْماه "مرافعة على ود مغرب علماني" (Plaidoyer pour un Maroc laïque). ف هاد الكتاب، برادة كيدعو باش يتفتح نقاش صريح و علني على العلمانية ف المغرب، و كيقول باللي خاص البلاد تناقش كيفاش يتفصل الدين على السياسة ب طريقة كتْضمن حرية المعتقد و كتساوي بين جميع المواطنين. و أكد برادة بلي أمير المؤمنين خاصو يكون كيدافع على جميع المغاربة، سوا كانو مؤمنين ولا لادينيين، حيت الدولة ف تصورو خاصها تحمي الحقوق و الحريات الفردية، ماشي تفرض المعتقدات على الناس. الكتاب كان جريء و دار نقاش واسع ف الساحة الفكرية و السياسية، و عتابروه بزاف ديال الناس صوت كينادي بـ الحداثة و العقلانية ف المغرب.

 الوفاة ديالو 
توفّى نهار الأحد الكاتب والناشط السياسي والمحامي المعروف عبد الرحيم برادة، عن عمر ديال 84 عام.

 مصادر 

تصنيف:زيادة 1938
تصنيف:وفيات 2022
تصنيف:كتاتبيا مغاربا د لقرن 20
تصنيف:ناس تزادو ف الدار البيضا
تصنيف:ناس توفاو ف الدار البيضا
تصنيف:ناس د الدار البيضا
تصنيف:كتاتبيا مغاربا د لقرن 21
تصنيف:ناشطين مغاربا د حقوق بنادم
تصنيف:محامي مغريبي
تصنيف:مراكش